Firma zo svojej produkcie exportovala 99 % vozidiel a 51 % motorov, čo predstavuje tržby z exportu v hodnote 3,867 mld. eur. Čistý zisk tvorí 155,5 mil. eur. V roku 2012 závod zaradil do výroby nové modely Kia cee'd a Sportswagon a spustil výrobu v trojzmennej prevádzke. Aktuálne spoločnosť Kia Motors Slovakia zamestnáva okolo 3 900 ľudí a v tomto roku plánuje vyrobiť rovnaké množstvo automobilov ako minulý rok.
"Vďaka našim zamestnancom sa nám minulý rok podarilo vyrobiť historicky rekordné množstvo automobilov a úspešne spustiť trojzmennú prevádzku. Veríme, že i naďalej budeme vyrábať automobily najvyššej kvality, medzi inými aj novinku, vysoko výkonné GT verzie modelu Kia cee'd," povedal Eek-Hee Lee, prezident a CEO spoločnosti Kia Motors Slovakia.
Spoločnosť Kia Motors Slovakia investovala minulý rok na Slovensku 120 mil. eur. Celková investícia od roku 2004 doteraz predstavuje 1,4 mld. eur. Závod využil minuloročné investície na inštaláciu nových technológií, dokončenie nového logistického centra v blízkosti lisovne a rozšírenia konsolidačného centra, ktorého personál zabezpečuje plynulú distribúciu dodávaných komponentov na výrobné linky.